Amerikaanse reisverbod teen SA op pad(Foto: AP Photo/Andrew Harnik) Die VSA gaan waarskynlik binne die volgende paar dae Suid-Afrika se naam voeg by dié van lande wat nie toegelaat word om na Amerika te reis nie. Daar is reeds ŉ verbod op reisigers vanaf Ierland, Brasilië, Brittanje en 26 Europese lande geplaas om die verspreiding van die koronavirus te keer, berig AFP. Dit is ŉ poging van die Amerikaanse president, Joe Biden, om te keer dat die meer aggressiewe variant van die virus wat in Suid-Afrika en Brittanje kop uitgesteek het na die VSA versprei, het dr. Anne Schuchat van die Sentrum vir Siektebeheer in Atlanta gesê. Die variant is reeds in meer as 20 ander lande aangeteken. Amerikaners en buitelanders uit ander lande gaan ook verplig word om voortaan in kwarantyn te wees wanneer hulle in die VSA aankom. Hulle sal ook verplig wees om gesigmaskers te dra as hulle openbare vervoer gebruik. Meer as 25 miljoen Amerikaners is reeds met die virus gediagnoseer. Die VSA is die grootste brandpunt ter wêreld wat die virus betref, met die meeste aangemelde gevalle en die meeste sterftes. Frankryk, Israel en Swede is nog lande waar ŉ reisverbod jeens Suid-Afrika geld, met Israel wat ŉ reisverbod op alle aankomste per vliegtuig geplaas het. Intussen hou die koronavirus al hoe meer politieke gevolge in. Maroela Media berig in Nederland het gewelddadige straatprotesoptogte teen die land se inperkingsmaatreëls, wat strenger as Suid-Afrika s’n is, in verskeie dorpe en stede voorgekom. Die Meksikaanse president, Andres Manuel Lopez Obrador, is ook positief vir die virus getoets. Die wêreldwye sterftesyfer staan nou op 2,1 miljoen.